ועדת החוקה, חוק ומשפט, כנסת 23, פרוטוקול מספר 210, 2021-03-17 09:45

עמית הלוי: בוקר טוב לכולם, אני שמח לפתוח את ישיבת ועדת החוקה, חוק ומשפט.

עמית הלוי: אנחנו נדון באישור שתי תקנות של הממשלה: תקנות סמכויות מיוחדות להתמודדות עם נגיף הקורונה לגבי הגבלת פעילות במקומות עבודה; ותקנות דומות בהגדרתן לגבי הגבלת היציאה מישראל והכניסה אליה.

עמית הלוי: כיוון שלוח הזמנים הוא קצר אנחנו נעשה את זה בצורה תמציתית, לא יהיה דיון רחב מאוד.

עמית הלוי: אז הדברים שיש להדגיש כדי שנבין במה מדובר או דברים מיוחדים ושונים מהפרוצדורות שהיו כאן, תעלו.

עמית הלוי: דברים אחרים ודיונים רחבים יותר – בהזדמנות אחרת אחרי שבוע הבא והלאה.

עמית הלוי: גור, אתה רוצה להקריא?

גור בליי: אני אתחיל להקריא את התקנות בעניין מקומות העבודה.

גור בליי: יש כאן נוסח משולב שהפצנו לדברים האלה.

עמית הלוי: אני רואה.

עמית הלוי: כלומר באופן תמציתי בדרכים האפשרויות זה מרחיב?

אפרת פרוקצ'יה: אולי אני אסביר בכמה משפטים.

אפרת פרוקצ'יה: בעקבות התיקון לתקנות הגבלת פעילות שהציב כמה הקלות לעומת המצב שהיה קיים אנחנו גם ביקשנו לתקן את תקנות הגבלת פעילות במקומות העבודה כך שההקלות שנעשו שם ייעשו גם כאן בשינויים המחויבים.

אפרת פרוקצ'יה: ההקלות הן לאפשר אכילה בחדר אוכל סגור במקום העבודה, כניסה לחדר כושר וקיום כנסים.

אפרת פרוקצ'יה: עוד הקלה שביקשנו לעשות היא לבטל את בדיקת החום בכניסה למקומות העבודה כפי שנעשה לגבי מקומות המסחר.

עמית הלוי: כלומר למי שיש תו ירוק.

אפרת פרוקצ'יה: לא, אני אסביר.

אפרת פרוקצ'יה: הכניסה לחדר כושר, כנסים וחדר אוכל סגור תותר רק למי שמציג תו ירוק מכיוון שיש לנו רגישות כי מדובר במקום עבודה וכדי לאפשר שוויון בין עובדים שיש להם התו הירוק לאחרים.

אפרת פרוקצ'יה: קבענו כמה מגבלות: לגבי חדר האוכל – ההצגה של התו הירוק היא רק למי שרוצה לאכול בתוך חדר האוכל הסגור.

אפרת פרוקצ'יה: מי שרוצה לאכול בחוץ, כמובן, רשאי לעשות זאת; מי שרוצה לקחת טייק אווי, כמובן יכול לעשות זאת.

גור בליי: כולם.

גור בליי: כלומר גם בלי תו ירוק.

אפרת פרוקצ'יה: גם בלי תו ירוק.

אפרת פרוקצ'יה: אותו דבר לגבי הכנסים.

אפרת פרוקצ'יה: מכיוון שמדובר ברגישות בין עובדים צמצמנו את זה רק לכנס מקצועי שמעסיק רוצה לעשות שלא דורש השתתפות פעילה, לא מדובר בכנס מעשי.

אפרת פרוקצ'יה: וכמובן, לכל מי שרוצה להשתתף בכנס מהבית תהיה אפשרות מקוונת להשתתף מהבית.

גור בליי: ואם זה דורש השתתפות פעילה?

אפרת פרוקצ'יה: אם זה דורש השתתפות מעשית אז המעסיק לא יעשה כנס כזה באופן שמפלה בעצם מי שיש לו תו ירוק למי שאין לו.

אפרת פרוקצ'יה: מכיוון שאין לנו כרגע אפשרות לקיים כנס בחלל סגור למי שאין לו תו ירוק אז מעסיקים לא יעשו כנסים שדורשים השתתפות פעילה ובאופן הזה מפלים עובדים שאין להם תו ירוק.

עמית הלוי: אני מוכרח לומר שאני מאוד לא מקבל את זה.

עמית הלוי: את אומרת דבר כזה: יש לי מפעל, אני צריך לעשות השתלמות כי הגיעה לי מכונת CNC חדשה, ויש אדם שמתעקש לא להתחסן או לא יכול להתחסן, זה לא חשוב – וכל המפעל שלי יינזק כיוון שהבן אדם לא מוכן להתחסן?

עמית הלוי: אני הרי רוצה להגן על העובדים שלי.

עמית הלוי: אני אפילו לא מדובר על החובה של הפרט להיות שותף.

עמית הלוי: שיח הזכויות שוכח לפעמים שפרט גם מחויב לחברה וליחידים האחרים.

עמית הלוי: אבל פה מדובר אפילו ברמה הרבה יותר בסיסית כי הרי אנחנו רוצים להגן על האזרחים וגם להגן על הזכות של האדם להתפרנס.

עמית הלוי: אם הוא צריך כנס השתלמות מעשית אז עכשיו הוא לא יעשה את כל הכנס בגלל שאחד לא רוצה להתחסן?

עמית הלוי: זה נשמע, דבר כזה?

אפרת פרוקצ'יה: כדי לעשות את הדבר הזה צריך חקיקה מסמיכה.

עמית הלוי: למה צריך חקיקה?

אפרת פרוקצ'יה: מכוח התקנות הקיימות לעשות את ההבחנה בין עובדים כשאין לי חלופה לגבי עובדים – אנחנו כל הזמן חושבים על אלה שלא רוצים להתחסן, ויש כאלה - -

עמית הלוי: למה הסכמת לעשות הבחנה בין עיר אדומה לעיר ירוקה?

עמית הלוי: למה הפלית בין אזרחים שגרו בעיר – אפילו לא הם עצמם, אלא הם גרו בעיר שיש בה אנשים אדומים, במירכאות, והפלית אותם בזכות לחינוך, היכולת - -

אפרת פרוקצ'יה: לגבי זה יש - - -

עמית הלוי: אני אעזור לך – זה בגלל שהייתה שונות רלוונטית.

עמית הלוי: מכיוון שהאנשים האלה חיו במרחק מסוים.

אפרת פרוקצ'יה: זאת לא הסיבה.

אפרת פרוקצ'יה: הסיבה היא שיש לי הסמכה מפורשת בחקיקה שמאפשרת לי לעשות את זה.

אפרת פרוקצ'יה: לעניין המחוסנים והלא מחוסנים עדיין אין לנו חלופה כזאת.

עמית הלוי: לא הבנתי למה צריך הסמכה בחקיקה, גברתי.

אפרת פרוקצ'יה: אני אסביר.

אפרת פרוקצ'יה: ברגע שאנחנו רוצים ללכת לכיוון שעושה הבחנה בין מי שמחוסן למי שלא מחוסן אנחנו צריכים, קודם כול, להסדיר את קבלת המידע על-ידי המעסיק לגבי מי שלא מחוסן.

אפרת פרוקצ'יה: זה עניין של פגיעה בפרטיות שצריך להסדיר אותה קודם כול.

אפרת פרוקצ'יה: מעבר לזה אנחנו צריכים לאפשר חלופות אחרות לעובד, כמו למשל בדיקות.

עמית הלוי: רגע.

עמית הלוי: לאט-לאט.

עמית הלוי: אני פשוט לא הבנתי.

עמית הלוי: זה דברים חדשים ובצד הליברלי שלי את מפתיעה אותי.

עמית הלוי: אנחנו שואלים אדם, האם הוא מחזיק חומר נפץ בכיסו – ומבחינתנו זה חומר נפץ כיוון שאני מכיר כמה משפחות שהורי המשפחה נהרגו כך.

עמית הלוי: את נכנסת לחדר ואני דורש מהמאבטח לבדוק האם יש לך חומר נפץ בכיס.

עמית הלוי: זה מבחינתך פגיעה בפרטיות?

אפרת פרוקצ'יה: עקרונית יש לנו חקיקה במדינת ישראל שנוגעת לפרטיות של עובד בכל מיני מצבים.

אפרת פרוקצ'יה: לדוגמה: נשים בהיריון בשלב הראשון.

אפרת פרוקצ'יה: לחלקן יש גם אזהרות והגבלות על התחסנות.

אפרת פרוקצ'יה: יש המלצות שונות של מערך הרפואה לגבי התחסנות בשלב הראשון של ההיריון.

עמית הלוי: את יודעת מה נאמר כאן בוועדה על-ידי המומחים.

עמית הלוי: אתם יודעים מה נאמר פה על השליש הראשון?

עמית הלוי: מכיוון שבשליש הראשון יש מומים, ולכן עושים סקירה מוקדמת, אז חברות לא רצו שייווצר פייק – כי אמרו שבגלל הזריקה יש מומים – אז הם אמרו, ימותו כמה נשים שלא יעשו חיסון בשליש הראשון אבל לא ימותו הרבה יותר בגלל התעמולה שיאמרו אחר כך שהזריקה גורמת למומים.

עמית הלוי: אבל נניח לזה רגע – אישה בהיריון הרי לא מסכנת אף אדם.

עמית הלוי: יש לה זכויות שקשורות להרבה דברים אחרים וחופשת לידה שהיא לא צריכה לגלות וכולי.

אפרת פרוקצ'יה: לגבי הסיכון בשליש הראשון של ההיריון אין לי שמץ של מושג, אני לא רופאה - -

עמית הלוי: לא, לא, אני אומר שהיא לא מסכנת את המעביד.

אפרת פרוקצ'יה: אם היא לא מחוסנת היא בסיכון.

עמית הלוי: אה, את מדברת על אישה בהיריון שהיא לא מחוסנת.

עמית הלוי: זה בסדר.

אפרת פרוקצ'יה: לכן אני אומרת שצריך הגדרה חקיקתית וצריך גם לתת להן את האפשרות להיבדק ולהגיע לכנס המקצועי הזה.

אפרת פרוקצ'יה: הרי יש עוד חלופות.

עמית הלוי: רק כדי להבין וכדי שגם הציבור יבין: את אומרת שהיא לא יכולה להתחסן בגלל היריון ובגלל פרטיות היא לא רוצה לגלות שהיא בהיריון, לפי החוק.

עמית הלוי: לכן את לא רוצה לחייב אותה לומר שהיא לא מחוסנת.

אפרת פרוקצ'יה: זאת דוגמה אחת.

אפרת פרוקצ'יה: כל מה שאני אומרת הוא שהדבר הזה צריך הסדרה, וההסדרה היא לא במסגרת התקנות האלה.

אפרת פרוקצ'יה: במסגרת התקנות האלה ניסינו להלך בין הטיפות וליצור מנגנון שיצמצם את הבעיות ובכל זאת יאפשר בכל מקום שניתן לעשות את ההקלות האלה.

אפרת פרוקצ'יה: נכון להיום ברירת המחדל הייתה שלא ניתן.

אפרת פרוקצ'יה: עכשיו אנחנו מאפשרים את הכנסים, אנחנו מאפשרים את האכילה בחדר האוכל ואת חדר הכושר כפוף לתוו הירוק.

אפרת פרוקצ'יה: המגבלה שחשבנו שהיא נכונה ומאוזנת היא לעניין ההכשרה המעשית שנותנת זכות לעובד, ועובדים יכולים להישאר מאחור מכיוון שהם לא יכולים לגלות את המצב הבריאותי שלהם.

גור בליי: יש שלוש שאלות בהקשר הזה.

גור בליי: אלה שאלות שגם העלינו בהקשר של התו הירוק לגבי תקנות הגבלת פעילות, ואפשר להגיד שאפילו ביתר שאת במקום עבודה.

גור בליי: בסוף זה לא רק עניין של פנאי: א', מה אתם רואים כאן כמקור הסמכות להחלה של התו הירוק?

גור בליי: כי הדבר הזה לא מפורש בסעיף; שנית, מדוע לא נותנים את האופציה של בדיקות מהירות או בדיקות במקום עבודה?

גור בליי: גם פה הדברים שאמרנו על פעילות פנאי הם נכונים ביתר שאת במקום עבודה: שבדיקה או בדיקה מהירה יכולות להיות תחליף להתחסנות או להחלמה כי מבחינת השוני הרלוונטי אדם שהבדיקה שלו שלילית הוא מסוכן כמו אדם מחוסן.

עמית הלוי: זה נכון כאופציה וגם כחובה.

גור בליי: לפחות לתת את זה כאופציה.

גור בליי: השאלה השלישית שהיא נכונה אולי ספציפית למקומות עבודה היא שבסופו של דבר התו הירוק הוא הקלה לחלק מהאנשים אבל אחרים לא נהנים ממנה.

גור בליי: אז זאת שאלה מורכבת באיזו מידה זאת הקלה באופן גורף.

גור בליי: לכן השאלה היא האם נתתם את דעתכם לעובדה שבמצב התחלואה הנוכחי ובהינתן העובדה ששיעור ניכר מהציבור מחוסן או מחלים, האם במקומות עבודה מסוימים אי אפשר פשוט לפתוח את הדברים האלה?

גור בליי: זאת אומרת לא לפתוח אותם רק לתו הירוק, אלא לפתוח אותם כפוף לכללים ולכל מיני הגבלות, אבל לפתוח אותם לכולם?

גור בליי: שוב, במקומות עבודה שזה יחסית אוכלוסייה מווסתת שיש לגביה תמונה, כי לא מגיעים לשם אנשים מכל מיני מקומות.

גור בליי: אז אלה שלוש השאלות.

אפרת פרוקציה: לגבי מקור הסמכות אנחנו לא רואים שוני בין זה לבין מסחר.

אפרת פרוקציה: לגבי מסחר הוחלט שגם הסעיף המסמיך שמאפשר למי שהוא בעל המקום לווסת את כניסת האנשים, לבדוק אם הם חולים ולשאול את השאלות.

אפרת פרוקציה: זה דבר שגם משליך לעניינינו.

אפרת פרוקציה: הוא יכול לעשות איזושהי הבחנה בין מי שהוא מהווה סכנה לבין מי שלא.

אפרת פרוקציה: כמובן, צריך איזון כאן, ומקום עבודה חייב להכניס אותם.

אפרת פרוקציה: אנחנו מדברים רק על הגבלות לעניין מקומות מאוד מסוימים שהם בבחינת אקסטרה.

אפרת פרוקציה: להגיד שיש לי זכות דווקא לאכול בחדר אוכל סגור כאשר אני לא מחוסן – אנחנו חשבנו - -

גור בליי: אבל איזו פסקה?

גור בליי: אני לא מדבר על שאלות של צדק, אלא איפה אתם רואים את מקור הסמכות הפורמלית?

אפרת פרוקצ'יה: סעיף 8 מאפשר שליטה - -

גור בליי: איפה ב-8?

שי סומך: אני יכול להתייחס לשאלה.

שי סומך: סעיף הסמכות הוא 8א (1).

שי סומך: אותו סעיף סמכות שמכוחו נקבע התו הירוק בעסקים.

גור בליי: הבנתי.

גור בליי: אלה אותם קשיים.

גור בליי: אני חוזר על הקשיים שהעלינו בהקשר הזה על 8א(1) כמקור הסמכה.

גור בליי: הקשיים האלה עולים גם פה.

גור בליי: אבל, לדעתי, במקום עבודה זה עוד יותר מתרחק מהעניין הזה כי מדובר פה על איסור פתיחה לקהל.

גור בליי: עובדים זה לא קהל בהקשר הזה.

גור בליי: איך אתה מגשר על זה?

שי סומך: אבל מכוח הסעיף הזה גם נסגרו מקומות עבודה.

שי סומך: לכן המשמעות של קהל כאן מבחינת מקומות העבודה היא רחבה יותר.

שי סומך: היא מתייחסת גם לעובדים.

גור בליי: טוב, לדעתי, הקושי בהסמכה הוא אולי אפילו יותר מאשר בהקשר של מקומות פנאי.

גור בליי: אבל אני מבין שעמדתכם בעניין הזה שונה מעמדתי.

שי סומך: נכון.

אפרת פרוקצ'יה: לגבי הבדיקות אנחנו מסכימים איתך מהותית לחלוטין.

אפרת פרוקצ'יה: אנחנו מחכים להסדרה של זה.

אפרת פרוקצ'יה: אנחנו בדיונים מקצועיים לעניין חקיקה שתסדיר את העניין הזה.

אפרת פרוקצ'יה: זאת עמדה של משרד האוצר, אין פה כרגע עמדה ממשלתית.

אפרת פרוקצ'יה: לגופו של עניין אין לנו שום מחלוקות.

אפרת פרוקצ'יה: צריך להסדיר את העניין של בדיקות כחלופה אמיתית גם לחיסונים.

אפרת פרוקצ'יה: אבל יהיה על זה דיון פנים ממשלתי ואז נוכל לבוא עם איזושהי מסקנה.

גור בליי: והשאלה השלישית?

גור בליי: האמת היא שהיא מתחברת גם לשתי השאלות הקודמות: דווקא לאור מקום העבודה והמאפיינים המיוחדים שלו, שאלה אנשים שחיים שם כי זה מקום הפרנסה שלהם, וזה לא כמו שהם סתם הולכים להופעה, ועל רקע הקשיים גם של שוויון מול אנשים שלא יכולים לעשות בדיקה מהירה או בדיקת PCR כתחליף למחוסן או מחלים ועל רקע קשיי הסמכות – האם אתם לא חושבים שבהקשרים של מקומות עבודה אפשר במקומות מסוימים לא ללכת בקו של תו ירוק אלא לפתוח באופן רחב יותר?

אפרת פרוקצ'יה: כדאי אולי שמשרד הבריאות ישיב לעניין הזה.

אפרת פרוקצ'יה: כמובן, בסוף יש איזשהו מתח כי המעסיק - -

גור בליי: כי מקום עבודה זה יותר קשה.

גור בליי: להגיד שמעתיקים את מה שיש במקומות של פנאי למקומות פנאי של מקומות עבודה זה לא אחד לאחד.

אפרת פרוקצ'יה: קודם כול, אני מסכימה, ולכן יש פה איזונים שלא קיימים בתקנות הכלליות.

אפרת פרוקצ'יה: אם היינו חושבים שזה בדיוק אותו דבר לא היינו עושים הגבלות על כנס במטרה להגן על עובדים שלא חוסנו ולא יכולים להתחסן.

אפרת פרוקצ'יה: את הבעייתיות אנחנו מבינים.

אפרת פרוקצ'יה: הייתה מחשבה לפתוח את זה לכולם אבל יש גם אילוצים.

אפרת פרוקצ'יה: הרי המעסיק לא באמת יודע, בסופו של דבר, כמה עובדים במקומות העבודה חוסנו או לא, ויכול להיות שהסיכון שם הוא גבוה למרות שזה מקום עבודה.

עמית הלוי: סליחה, זמננו קצר מאוד ואם אנחנו לא מסיימים עכשיו אנחנו לא מאשרים את התקנות.

עמית הלוי: אין לי בעיה לדחות את זה גם לשבוע הבא.

עמית הלוי: יש שתי אפשרויות: או שנדון בזה ברצינות.

עמית הלוי: אני, אגב, מתנגד ממש נחרצות.

עמית הלוי: אני אדבר עם שר הבריאות ועם ראש הממשלה.

עמית הלוי: אני לא הייתי פה בשבוע שעבר אז אני קורא את כל התקנות שאנחנו מאשרים.

עמית הלוי: מכיוון שהאישור כאן הוא תוספת וניסיון לפתוח עוד אז בעניין הכנס המעשי אני מתנגד נחרצות לשיחה הזאת שמעסיק לא יוכל לחייב עובדים בבדיקה.

עמית הלוי: משרד הבריאות אומר שזה דבר סביר.

עמית הלוי: אדם נבדק בבדיקה מהירה לפני שהוא נכנס, וזה בעיניכם סביר.

עמית הלוי: פשוט אי אפשר לחייב מעסיקים לא מבחינה משפטית, לא מבחינה דמוקרטית ולא מבחינת שיח הזכויות הרחב לומר לאנשים להכניס בן אדם חולה או שלא יכול להיבדק או לא מוכן להיבדק.

עמית הלוי: אם הוא לא יכול אפשר לפצות אותו, אפשר לשפות אותו, אפשר לעשות כל מיני דברים אחרים אבל אי אפשר לסכן בזה הרבה אנשים אחרים.

עמית הלוי: אחרי זה, לפי התקנות, הרופא המחוזי יסגור את המקום?

עמית הלוי: בוודאי לא בגלל אדם שלא רוצה להתחסן, וגם אדם שלא יכול להתחסן לא מקנה לו שום זכות לפגוע לא באנשים, לא במעסיקים.

עמית הלוי: בעיניי, זה דבר בלתי מתקבל על הדעת מבחינה דמוקרטית.

עמית הלוי: אני לא רוצה להיכנס לזה עכשיו.

עמית הלוי: זה מחייב התייחסות אחרת בכלל שדיברנו עליה פה בוועדה עם יושב-ראש הוועדה הקבוע.

עמית הלוי: עכשיו יש לנו שתי אפשרויות: או שאנחנו מאשרים את התקנות הללו.

עמית הלוי: הקראנו את זה, ואם יש למישהו פה הערה מאוד חשובה, בבקשה.

עמית הלוי: חברת הכנסת וסרמן לנדה, את רוצה להתייחס?

רות וסרמן לנדה: בהינתן ההערות שאתה העלית ובהינתן הדברים שהיועץ המשפטי דיבר עליהם מצריך דיון.

עמית הלוי: נכון.

רות וסרמן לנדה: זה המינימום שאנחנו חייבים לאזרחים.

עמית הלוי: מצוין, אין לי בעיה.

עמית הלוי: מה שהקראנו כאן עכשיו זה התוספות.

עמית הלוי: את יכולה לראות את זה כאן.

רות וסרמן לנדה: אני קראתי.

רות וסרמן לנדה: אני מכירה.

עמית הלוי: אז בעצם התוספות זה לאפשר אכילה בחדר אוכל ובחוץ, כנס מקצועי - -

רות וסרמן לנדה: כן.

רות וסרמן לנדה: הקלות נוספות במקומות עבודה.

עמית הלוי: כן.

עמית הלוי: כיום הפעילויות האלה נאסרות ולכן אני בעד לאשר אותן.

גור בליי: וגם הארכה של התו הסגול הכללי.

עמית הלוי: כן, נכון.

עמית הלוי: לכן אני בעד לאשר אותן כדי שהדברים האלה יתאפשרו בחוק ויתאפשר לאנשים לעשות אותם.

עמית הלוי: אבל אני אומר שיש פה מסגרת רחבה של דיון שלדעתי נמצאת במקום לא נכון, ועל זה צריך לדון.

עמית הלוי: את לא רוצה לאשר עכשיו את התקנות?

רות וסרמן לנדה: את התקנות האלה כן.

רות וסרמן לנדה: אני חושבת שצריכה להיות הערת שוליים שיש צורך מהותי בקיום דיון בנוגע למסגרת הכללית.

עמית הלוי: לגמרי.

עמית הלוי: כיוון שלא ברור מי ישתתף בדיון החל מהשבוע הבא - -

רות וסרמן לנדה: אני יכולה להבטיח שאני אשתתף בדיון.

עמית הלוי: את יכולה להבטיח.

עמית הלוי: את צריכה הבטחה של לפחות 4.5 מיליון אזרחים שגם יבטיחו לך שתשתתפי בדיון.

רות וסרמן לנדה: נכון.

עמית הלוי: לכן אני אומר שכיוון שהעניין הזה לא ברור ובמציאות אנחנו בלוח זמנים אחרים – לא המשפט על הנייר, אלא המציאות – אז אני מציע שהדיון הזה ייעשה.

עמית הלוי: מכיוון שהקורונה והדברים האלה ילוו אותנו בחודש-חודשיים הקרובים לפחות – אפרת, הכנסים המקצועיים האלה שאנחנו מאשרים עכשיו שיוכלו להתקיים זה גם לאנשים שמגיעים לכנס ואומרים שהכול רע והכול קורס?

עמית הלוי: גם כנסים כאלה אנחנו מאשרים?

אפרת פרוקצ'יה: מדובר בכנסים מקצועיים.

עמית הלוי: נניח שמפלגה עושה כנס מקצועי ואומרת שהכול רע והכול מריר ולא טוב – לא קשור, אתה אומר?

עמית הלוי: רק מקומות עבודה.

אפרת פרוקצ'יה: רק מקומות עבודה, ולזה יש ההגדרה שלו.

עמית הלוי: גם מפלגה זה מקום עבודה.

עמית הלוי: אנחנו חוזרים לחיים, זה מה שהתכוונתי לומר.

עמית הלוי: עם זאת במרחב הזה של התקנות בתקופה הנראית לעין, ואני מקווה שהיא תהיה קצרה בפרט אם נחסן גם את הילדים הצעירים בקיץ, אז אני מקווה שהתקופה הזאת תהיה קצרה ועדיין נדון בזה.

עמית הלוי: אני לא יודע מי יישב בכיסא שלך ובכיסא שלי בשבוע הבא.

עמית הלוי: יש לי תקוות - -

רות וסרמן לנדה: לכמה זמן ההארכה?

אפרת פרוקצ'יה: 28 ימים זה המועד המקסימלי שניתן להצביע על הארכה.

עמית הלוי: אז בשתי ההערות האלה גם הערה שלך שצריך לדון פה בכלל על המסגרת החוקתית, החוקית של ההגדרות האלה – למי מותר ומה היחס בין זכויות היחיד הלא מתחסן לבין זכויות היחידים והחברה כולה, וכמובן, מקומות העבודה.

עמית הלוי: על כל זה נדון בנחת בהזדמנות הקרובה.

עמית הלוי: גם ההערה שאמרה סגנית היועץ המשפטי של משרד האוצר שמבחינתה הקושי הוא לדרוש חשיפה.

עמית הלוי: משם זה מתחיל.

עמית הלוי: בעיניי, זאת גם זכות שלא עומדת לעומת הזכות לחיים שהזאת הזכות הראשונית והבסיסית.

עמית הלוי: אבל אחרי כל ההערות האלה אני מציע שנצביע על התקנה הזאת.

גור בליי: אפשר רק שאלה?

עמית הלוי: אני רק אומר מראש: בעוד שמונה דקות אני מסיים את הדיון.

עמית הלוי: אני אומר את זה באהבה ובנחת.

עמית הלוי: לא אכפת לי שנדון אבל בעוד שמונה דקות מסיים.

עמית הלוי: אני בעד דיונים עמוקים ורציניים אבל אני פשוט לא יכול היום כי זה לא מתאפשר היום.

עמית הלוי: ביקשנו להזיז את המליאה ואי אפשר.

עמית הלוי: אני לא יכול.

רות וסרמן לנדה: מדובר על מסגרת זמן שהיא 28 ימים.

רות וסרמן לנדה: אנחנו בתחומה.

עמית הלוי: כן, זה ארבעה שבועות.

עמית הלוי: לכן אני מצביע להעלות להצבעה.

עמית הלוי: אני מעלה להצבעה את הצעת תקנות סמכויות מיוחדות להתמודדות עם נגיף הקורונה החדש (הוראת שעה)(הגבלת פעילות במקומות עבודה)(תיקון מס' 9), התשפ"א-2021.

עמית הלוי: מי בעד?

עמית הלוי: ההצבעה אושרה.

עמית הלוי: התקנות אושרו פה-אחד.

עמית הלוי: אז אנחנו מרחיבים את האפשרות לאזרחי ישראל היקרים בכל המקומות שהזכרנו קודם.

עמית הלוי: את כל הדיונים הרחבים נעשה אחר כך.

עמית הלוי: תודה רבה, אפרת.

עמית הלוי: אנחנו עוברים להצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת היציאה מישראל והכניסה אליה)(תיקון מס' 5), התשפ"א - 2021

גור בליי: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת היציאה מישראל והכניסה אליה)(תיקון מס' 5), התשפ"א - 2021

עמית הלוי: תודה.

עמית הלוי: עורכת הדין טל פוקס, בבקשה.

סלמון: גם אני.

עמית הלוי: אהלן, אשי.

עמית הלוי: טל פוקס ממשרד הבריאות, בבקשה.

טל פוקס: יש שלושה תיקונים: התיקון הראשון הוא תיקון שמשרד החוץ ואשר סלמון יוכלו להרחיב יותר.

טל פוקס: המשמעות שלו היא שדיפלומטים זרים יוכלו להיכנס ולצאת במעבר גבול טאבה ומעבר גבול נהר הירדן.

עמית הלוי: להיכנס ולצאת באיזה תנאים?

טל פוקס: מעבר יבשתי שהיום הוא נפתח רק במועדים מסוימים.

טל פוקס: חלק מהגבולות לא נפתחים לכיוונים מסוימים.

טל פוקס: מתגברים על המצב הזה ומאפשרים יציאה וכניסה.

טל פוקס: מי שיכול להסביר את הצורך בזה זה משרד החוץ.

רות וסרמן לנדה: אם יורשה לי, הבעיה במעברים יבשתיים היא דווקא בצד הירדני.

רות וסרמן לנדה: זאת אומרת צריך להתגבר על הקושי הזה גם באמצעים דיפלומטיים כדי לאפשר לדיפלומטים לעבור.

רות וסרמן לנדה: אבל אין לי הסתייגות מהתוכן.

עמית הלוי: יש דיפלומט אחד שעשו לו בעיות בזמן האחרון.

עמית הלוי: אבל טיפלנו בזה.

רות וסרמן לנדה: נכון, אני מכירה.

עמית הלוי: זה תיקון אחד.

עמית הלוי: תיקון שני?

טל פוקס: אני רק אשלים: דיפלומט ישראלי יוכל לצאת ולהיכנס אותו דבר אבל בליווי מכתב של משרד החוץ שאומר שהוא יוצא או נכנס לצורך התפקיד.

טל פוקס: תיקון נוסף שקידם משרד התיירות: במעבר הערבה שסגור כרגע לכניסה בהוראת שעה שתוקפה שלושה ימים עד היום בחצות יוכלו להיכנס עובדים זרים מירדן לצורך פעילות המלונות באילת.

טל פוקס: על זה יוכל להרחיב משרד התיירות.

טל פוקס: התיקון השלישי – בסבב הקודם אף על פי שאמרנו שבאופן כללי לא תהיה יציאה דרך מעבר טאבה אפשר יהיה לצאת לצורך הומניטרי חריג דרך מעבר טאבה החוצה למצרים.

טל פוקס: כאן אנחנו כותבים שמי שיצא לאותו צורך יוכל גם לחזור באותו מעבר.

עמית הלוי: תודה רבה, טל.

עמית הלוי: ד"ר סלמון, מה התנאים לכניסת דיפלומט בהקלות האלה?

סלמון: אנחנו מדברים הן על דיפלומטים ירדנים ומצרים שנכנסים דרך המעברים היבשתיים, ובחלק מהמקרים גם דיפלומטים שהם נציגי ארגונים בינלאומיים כמו האו"ם וכדומה שמשתמשים במעבר לצורכי העבודה שלהם.

סלמון: כמובן, הכול נעשה בתיאום עם משרד החוץ.

עמית הלוי: מה תנאי הכניסה?

עמית הלוי: הם צריכים בדיקה?

עמית הלוי: הם צריכים להציג תו ירוק?

סלמון: תנאי הכניסה זהים לכל אדם אחר.

סלמון: אם הם מחוסנים בארץ או מחלימים ויש להם תו ירוק הם לא צריכים דבר מלבד בדיקה.

סלמון: אם הם מחוסנים או מחלימים מחו"ל הם עושים בדיקה סרולוגית בארץ ומקבלים פטור מבידוד.

סלמון: הם חייבים בידוד כאחד האדם – עשרה ימים ושתי בדיקות.

עמית הלוי: גם אם הם מחוסנים בחו"ל?

עמית הלוי: דיפלומט אמריקני שמחוסן בחיסון של פייזר?

סלמון: מחו"ל הוא מגיע ארצה ועושה בדיקה סרולוגית.

סלמון: אם היא חיובית אנחנו פוטרים אותו מחובת בידוד.

עמית הלוי: אוקיי.

סלמון: הדברים האלה יוסדרו בעתיד כאשר נגיע להסדרים בינלאומיים לגבי הכרה - - -

רות וסרמן לנדה: כמה זמן לוקח לקבל תוצאה של בדיקה סרולוגית?

סלמון: שעות בודדות.

עמית הלוי: מה הצפי לאשר לאנשים שיש להם תו ירוק מאושר?

עמית הלוי: נניח, פייזר או מודרנה – מה הצפי לאשר לאנשים כאלה להגיע לארץ?

סלמון: אנשים שיבואו ממדינות שיחתמו עם ישראל על הסכם הכרה בילטרלית מטבע הדברים יציגו את המסמך כפי שייקבע.

סלמון: קרוב לוודאי יהיה מסמך עם רכיב אלקטרוני לוודא את האותנטיות שלו.

סלמון: אנשים כאלה יוכרו כפטורים מבידוד, ויהיו זכאים לכל מה שזכאי מי שיש לו תו ירוק.

עמית הלוי: אתה יודע איפה ההסכמים הבינלאומיים האלה עומדים?

סלמון: אנחנו בדיונים עם לפחות עשר מדינות שונות ברמות שונות של התקדמות.

סלמון: האיחוד האירופי מנהל חזית אחידה.

סלמון: יהיה להם דיון גדול מאוד, כנראה ביום שישי השבוע כדי לראות אם הם מתקדמים.

סלמון: גם באיחוד יש מדינות כמו אוסטריה שדוחפות חזק לקראת הפתרון הזה, ומדינות אחרות שבולמות אותו.

סלמון: אנחנו מדברים גם עם האמריקנים.

סלמון: תהיה לנו היום שיחה עם האמריקנים, עם הפינים.

סלמון: יש לנו דיונים גם עם מדינות לא חברות באיחוד האירופי, כמו אוקראינה.

סלמון: אנחנו מדברים גם עם אוסטרליה ועם מדינות אחרות במזרח.

סלמון: ההנחה שלי היא שבחודש הקרוב כבר נראה את ההסכמים הראשונים מבשילים.

עמית הלוי: הידיעות על החיסון השבדי, בריטי מאתמול?

עמית הלוי: של הנזקים?

סלמון: צריך להבהיר לציבור: מצאו שב-0.004% מהמחוסנים התפתחה תלונה קלינית של קרישי דם.

סלמון: צריך לומר שבתחלואה בקורונה זה מעל 2%.

סלמון: זאת אומרת הסיכון הוא בערך פי 10,000 לפתח קרישי דם אם תהיה חולה ביחס לסיכוי הזה אם תקבל חיסון.

סלמון: נכון שלא כולם חולים והכול ברור אבל כרגע חלק מהמדינות עצרו כדי לבחון את הנתונים האלה בצורה עמוקה יותר.

סלמון: ההערכה שלי היא שבתוך שבוע עד עשרה ימים כל המדינות הרלוונטיות יחזרו לחסן.

סלמון: עדיין מדינות מרכזיות ממשיכות לחסן בחיסון של אסטרה-זניקה.

סלמון: בישראל עדיין לא קיבלנו.

סלמון: אנחנו אמורים לקבל את החיסון הזה – אם בכלל נצטרך אותו – לקראת אמצע השנה.

סלמון: כך שזה לא רלוונטי לישראל.

סלמון: אבל אנחנו בהחלט עוקבים בזהירות אחרי הפרסומים.

עמית הלוי: בסדר גמור.

עמית הלוי: שר הבריאות הגרמני התרגש יותר מהעניין, אבל בסדר גמור.

עמית הלוי: תודה רבה, ד"ר סלמון.

עמית הלוי: אני מתנצל מאוד בפני כל מי שהתאמץ והשתתף בדיון: ד"ר לוין וקברניט מידן בר.

עמית הלוי: אני פשוט חייב לסיים את הישיבה הזאת.

עמית הלוי: אמנם הייתה גם משאית בדרך שתרמה לצמצום הישיבה.

עמית הלוי: אבל אני פשוט מתנצל.

עמית הלוי: אני מעדיף לנהל דיונים רציניים.

עמית הלוי: אבל כיוון שאנחנו פה במסגרת שכבר דנו עליה לא מעט פעמים, והתיקונים האלה הם בעיניי במסגרת הגבלות הבריאות שאושרו, כלומר מחוסנים עם תו ומחוסנים עם בדיקה סרולוגית, ואני מניח שהדבר דומה גם לגבי העובדים הזרים – נכון?

עמית הלוי: העובדים הזרים בטאבה גם בתוך אותה מגבלה שהם עוברים בדיקה וכו'.

עמית הלוי: נכון?

סלמון: נכון.

גור בליי: - - - לפי תקנה 3.

עמית הלוי: אם אין הערה נוספת על שלושת הדברים האלה אני מעלה להצבעה את התקנות האלה.

עמית הלוי: אני מתנצל בפני כל האנשים שהיו צריכים להשתתף בדיון.

עמית הלוי: ברור שההערות פה מובילות בדרך כלל לתיקונים נוספים.

עמית הלוי: אנחנו בלוח זמנים קצת שונה ועושים את המקסימום האפשרי לטובת הציבור בהקשר הזה.

עמית הלוי: אז אנחנו מצביעים גם על התקנות של סמכויות מיוחדות להתמודדות עם נגיף קורונה החדש (הוראת שעה) (הגבלת היציאה מישראל והכניסה אליה)(תיקון מס' 5), התשפ"א – 2021.

עמית הלוי: מי בעד?

עמית הלוי: ההצבעה אושרה.

עמית הלוי: התקנות אושרו פה-אחד.

עמית הלוי: תודה רבה לכולם על הדיון המהיר.

עמית הלוי: ניפגש בשמחות.